1.INTRODUCERE

Regulamentul privind piețele instrumentelor financiare (denumit în continuare MiFIR) și Directiva privind piețele instrumentelor financiare (MiFID II) au fost publicate în Jurnalul Oficial la 12 iunie 2014, au intrat în vigoare la 2 iulie 2014 și se aplică de la 3 ianuarie 2018.

MiFID II/MiFIR introduc o structură a pieței care are drept scop să asigure că tranzacționarea se desfășoară, ori de câte ori este oportun, pe platforme reglementate și în mod transparent, astfel încât să se asigure formarea eficientă și echitabilă a prețurilor.

În acest context, MiFIR acordă o exceptare de la cerințele de transparență pretranzacționare și posttranzacționare în ceea ce privește instrumentele financiare care nu sunt capitaluri proprii în favoarea piețelor reglementate, a operatorilor de piață și a firmelor de investiții pentru tranzacțiile în care contrapartea este unul dintre membrii Sistemului European al Băncilor Centrale (SEBC), care sunt efectuate în cadrul aplicării politicii monetare, de schimb valutar și de stabilitate financiară pe care membrul SEBC în cauză este autorizat prin lege să o aplice și în condițiile în care membrul respectiv și-a informat în prealabil contrapartea cu privire la exceptarea tranzacției respective. Mai mult, MiFIR împuternicește Comisia să extindă domeniul de aplicare a acestei exceptări la băncile centrale din țări terțe în cazul în care sunt îndeplinite condițiile prestabilite.

În acest scop, Comisia Europeană a comandat un studiu extern Centrului de Studii Politice Europene (CEPS) și Universității din Bologna, intitulat „Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)” [„Exceptări pentru băncile centrale din țări terțe și alte entități în conformitate cu Regulamentul privind abuzul de piață (MAR) și Regulamentul privind piețele instrumentelor financiare (MiFIR)”] (denumit în continuare „studiul”). Studiul are la bază o anchetă și o cercetare documentară. Studiul analizează normele de transparență pretranzacționare și posttranzacționare care se aplică în cazul băncilor centrale din țări terțe care tranzacționează instrumente financiare care nu sunt capitaluri proprii, precum și măsura în care aceste bănci centrale tranzacționează respectivele instrumente în Uniune.

În raportul Comisiei adoptat la 9 iunie 2017, Comisia a concluzionat că este oportun să se acorde o exceptare de la cerințele de transparență pretranzacționare și posttranzacționare prevăzute în MiFIR, în conformitate cu articolul 1 alineatul (9) din MiFIR, băncilor centrale din țările terțe din următoarele jurisdicții: Australia, Brazilia, Canada, RAS Hong Kong, India, Japonia, Mexic, Singapore, Republica Coreea, Elveția, Turcia și Statele Unite ale Americii, precum și Băncii Reglementelor Internaționale. Regulamentul delegat (UE) 2017/1799, adoptat la 14 iunie 2017, a acordat o exceptare de la cerințele de transparență pretranzacționare și posttranzacționare prevăzute în MiFIR, în conformitate cu articolul 1 alineatul (9) din MiFIR, băncilor centrale din țările terțe menționate anterior.





2.TEMEIUL JURIDIC AL RAPORTULUI: ARTICOLUL 1 ALINEATUL (9) DIN MiFIR

Banca Centrală a Republicii Populare Chineze (denumită în continuare „Banca Populară a Chinei”, PBoC) nu a furnizat suficiente informații, în special în ceea ce privește activitatea sa de tranzacționare în UE, astfel încât Comisia să poată să efectueze o evaluare la momentul adoptării Regulamentului (UE) 2017/1799 al Comisiei. În august 2018, Banca Populară a Chinei a furnizat datele necesare pentru finalizarea evaluării în temeiul articolului 1 alineatul (9) din MiFIR. Având în vedere materialele suplimentare primite de la Banca Populară a Chinei, prezentul raport evaluează oportunitatea acordării unei exceptări de la cerințele de transparență pretranzacționare și posttranzacționare prevăzute în MiFIR, în conformitate cu articolul 1 alineatul (9) din MiFIR, Băncii Populare a Chinei.

Articolul 1 alineatul (6) din MiFIR prevede o exceptare de la normele de transparență pretranzacționare și posttranzacționare pentru tranzacțiile în care contrapartea este unul dintre membrii Sistemului European al Băncilor Centrale (SEBC), care sunt efectuate în cadrul aplicării politicii monetare, de schimb valutar și de stabilitate financiară pe care membrul SEBC în cauză este autorizat prin lege să o aplice și în condițiile în care membrul respectiv și-a informat în prealabil contrapartea cu privire la exceptarea tranzacției respective.

În plus, articolul 1 alineatul (9) din MiFIR conferă Comisiei competența: „[...] de a adopta acte delegate în conformitate cu articolul 50 pentru a extinde domeniul de aplicare al alineatului (6) la alte bănci centrale.

În acest scop, Comisia prezintă Parlamentului European și Consiliului, până la 1 iunie 2015, un raport în care se evaluează modul în care sunt tratate tranzacțiile de către băncile centrale din țări terțe care, în scopul prezentului alineat, includ Banca Reglementelor Internaționale. Raportul conține o analiză a sarcinilor lor statutare și a volumelor tranzacționate pe teritoriul Uniunii. În raport:

(a) se identifică dispozițiile aplicabile în țările terțe vizate în ceea ce privește dezvăluirea reglementată a informațiilor privind operațiunile băncilor centrale, inclusiv operațiunile desfășurate de membrii SEBC în țările terțe respective și

(b) se evaluează impactul potențial pe care l-ar putea avea cerințele normative din Uniune referitoare la dezvăluirea informațiilor asupra tranzacțiilor efectuate de băncile centrale din țările terțe.

În cazul în care concluzia conținută în raport indică faptul că excepția prevăzută la alineatul (6) este necesară pentru tranzacțiile în care contrapartea este o bancă centrală dintr-o țară terță care desfășoară operațiuni de politică monetară, de schimb valutar și de stabilitate financiară, Comisia prevede aplicarea acestei excepții la banca centrală a țării terțe în cauză.”

3.ANALIZA SITUAȚIEI BĂNCII POPULARE A CHINEI

Criterii utilizate pentru evaluare